钦定古今图书集成/明伦汇编/氏族典/第416卷 > 《廖用贤尚友录》 > 庾亮
## 钦定古今图书集成/明伦汇编/氏族典/第416卷 > 《廖用贤尚友录》 > 庾亮

按《晋书庾亮传》：“亮字元规，明穆皇后之兄也。元帝为
镇东时，闻其名，辟西曹掾，甚器重之。由是聘亮妹为
皇太子妃，转参丞相军事，掌书记。中兴初，拜中书郎，
累迁黄门侍郎。明帝即位，以为中书监。王敦举兵，加
亮左卫将军，与诸将距钱凤。事平，以功封永昌县开
国公，不受，转护军将军。及帝疾笃，不欲见人，群臣无”
得进者。南顿王宗与西阳王𦍛将有异谋。亮入卧内
见帝，流涕不自胜，辞旨切至。帝深感悟，遂与司徒王
导受遗诏辅幼主。加亮给事中，徙中书令。先是，王导
辅政，以宽和得众，亮任法裁物，颇以此失人心。苏峻
纳亡命，专用威刑，亮知峻必为祸乱，征为大司农，举
朝不可。温峤亦累书止之，皆不纳。峻遂举兵反，至京
都，诏亮都督征讨诸军事，战于建阳门外，士众弃甲
而走，亮奔温峤。峻平，帝幸温峤舟，亮得进见，泥首谢
罪。手诏慰谕，乃求外镇。出为豫州刺史。郭默反，亮表
求亲征，于是以本官加征讨都督，会太尉陶侃俱讨
破之。侃薨，领江荆豫三州刺史，迁镇武昌。王导薨，征
亮为司徒，录尚书事，固辞，帝许之。咸康六年薨，谥《文
康》。